SKRIFTLIG FORESPØRGSEL P-2972/00

af Rolf Linkohr (PSE) til Kommissionen

(13. september 2000)

Om: Spørgsmål vedrørende de høje oliepriser

1. Kan Kommissionen oplyse, hvilke konsekvenser olieprisstigningerne har haft for EU's handelsbalance i år?

2. Vil gaspriserne følge oliepriserne, og anser Kommissionen en sådan udvikling for berettiget?

Svar afgivet på Kommissionens vegne af Pedro Solbes Mira

(17. oktober 2000)

Oliepriserne er hidtil i 2000 (status den 12. oktober 2000) nået op på en gennemsnitspris på 28,1 USD pr. tønde (for Brent let råolie). I øjeblikket (den 12. oktober 2000) ligger priserne på omkring 32 USD. Til sammenligning lå gennemsnitspriserne i 1998 og 1999 på henholdsvis 13,4 USD og 18 USD pr. tønde.

1. Kommissionens seneste halvårsprognose er baseret på data op til den 21. marts 2000. For Fællesskabet forudså man for 2000 et overskud på betalingsbalancens løbende poster på 5,1 mia. EUR. Denne prognose blev foretaget under forudsætning af en gennemsnitlig oliepris på 24,2 USD pr. tønde for år 2000. De antagelser, der lå til grund for denne prognose, stemmer ikke overens med den faktiske udvikling i de seneste måneder, og derfor må prognosen justeres.

Højere oliepriser påvirker hovedsagelig og direkte handelsbalancen. Sekundære virkninger på andre elementer i betalingsbalancens løbende poster (navnlig tjenesteydelser eller indkomst) er relativt små og kommer med forsinkelse. I første halvdel af 2000 beløb underskuddet på energibalancen (opstillet på basis af tolddata) sig til 52 mia. EUR, sammenlignet med 61 mia. EUR for hele 1999. Underskuddet på energibalancen og olieprisen (i EUR) har vist en relativt nært forbundet indbyrdes udvikling i de senere år (se tabel nr. 1, der sendes direkte til det ærede medlem og til Parlamentets sekretariat).

Hvis Brent-oliepriserne i euro holder sig på niveauerne fra den 12. oktober (32,26 USD eller 37,3 EUR pr. tønde) i resten af 2000, forventes Fællesskabets energibalance for 2000 at give et underskud på omkring 114 mia. EUR eller 1,4 % af bruttonationalproduktet (BNP). Underskuddet ville dermed være 52 mia. EUR højere, svarende til 0,6 % af BNP, end i 1999. Hvis dette omsving overføres på Fællesskabets løbende poster, tyder det på et underskud på betalingsbalancen på cirka 57 mia. EUR i 2000. Foreløbige tal for underskuddet på Fællesskabets løbende poster for første halvdel af 2000, der naturligvis også påvirkes af andre faktorer end olieprisen, viser et underskud på 38 mia. EUR.

2. Naturgaspriserne i hele verden er også begyndt at stige. (Markeds) værdien af gas i Fællesskabet er baseret på de udgifter, som forbrugerne ville få, hvis de skulle bruge et andet brændstof (princippet om substituerbarhed). Denne relation afspejles i de fleste af de leveringsaftaler, der indgås mellem den europæiske gasindustri og producenterne. Gaspriserne fastsættes derfor i de fleste tilfælde på basis af olieproduktpriser, der på verdensmarkedet udtrykkes i dollars. Dette betyder, at dollarens værdi også er en faktor i den pris, som forbrugeren i sidste ende betaler for hver kubikmeter. Som følge heraf presser stigende oliepriser også gaspriserne i vejret. Den beregningsformel for gaspriser, der anvendes i den europæiske gasindustri, tager højde for den gennemsnitlige oliepris i de foregående to kvartaler, hvilket forklarer, at gaspriserne justeres med cirka et halvt års forsinkelse (se tabel nr. 2, der sendes direkte til det ærede medlem og til Parlamentets sekretariat), men også gør stigningen mindre udtalt end olieprisernes stigning. Det bør imidlertid bemærkes, at gaspriserne i forbindelse med liberaliseringen af gasmarkedet på grund af øget forsyningskonkurrence på markedet muligvis påvirkes i mindre grad af oliepriserne.

Stigende verdensmarkedspriser på gas er begyndt at vise sig som højere priser for de endelige gasbrugere i Fællesskabet. I juli og august 2000 var forbrugerpriserne på gas næsten 11 % højere end et år tidligere, efter en støt stigning der startede i midten af 1999 (se tabel nr. 3, der sendes direkte til det ærede medlem og til Parlamentets sekretariat). Denne inflationsrate for gas er dog væsentligt lavere end for jordolie.